Башҡортостанда балалар ышаныс телефоны, илебеҙҙең күп төбәктәрендәге кеүек, 2010 йылда Рәсәй балаларҙы яҡлау фонды һәм Ауыр тормош хәлендәге балаларға ярҙам фонды тәҡдиме менән ойошторола. Ул Республика ғаиләгә һәм балаларға социаль ярҙам үҙәгенә ҡарай. Хеҙмәттең «Компас» тигән йүнәлеше тәүлек әйләнәһенә эшләһә, «Зебра» тигәне иртәнге сәғәт туғыҙҙан киске туғыҙға тиклем шылтыратыуҙар ҡабул итә. Шуныһы ҡыҙыҡ: иң күп шылтыратыуҙар тәүлектең, йылдың билдәле бер ваҡытына тура килә. Мәҫәлән, дәрестәрҙең беренсе сменаһы бөткәс, икенсе смена тамамланғас, телефон бер минутҡа ла тынып тормай. Берҙәм дәүләт имтихандары осоронда, уҡыу йылы башланғанда – балалар ҙур көсөргәнеш кисергәндә, оҙайлы байрамдар алдынан, унан һуң – улар өйҙә яңғыҙ ҡалғанда мөрәжәғәттәр айырыуса күп.